પણ એ વિચાર કરવાનો કોઈ પ્રશ્ન નહોતો. સૌમ્યો વંદ્યોપાધ્યાયે આ પુસ્તક લખવામાં ખૂબ લાંબો સમય લીધો, અનેક લોકો પાસેથી ઝીણી ઝીણી વિગતો એકઠી કરવામાં, અમિતાભની સાથે રહીને તેમને સમજવાનો પ્રયત્ન કરવામાં અને એકઠી કરેલી વિગતોને ગોઠવવામાં ખાસ્સો સમય લાગ્યો. પુસ્તકની શરૂઆતમાં હરિવંશરાય બચ્ચનની વાત છે. કવિ તરીકે પ્રસ્થાપિત થવાની, પ્રથમ પત્નીના મૃત્યુની, તેજીજી સાથેની મુલાકાતની અને એ સમયે કરેલા હિંદુ – શિખ આંતરધર્મિય લગ્નની, આર્થિક રીતે નબળી પરિસ્થિતિઓમાંથી એકબીજાના સહારે માર્ગ કાઢવાની, ભાડાના એકથી બીજા ઘરમાં જવાની, નોકરીઓમાં રાજકારણનો સામનો કરીને દ્રઢતા પૂર્વક પોતાની જાતને સાબિત કરવાની અનેક વાતો જે અમિતજીના ચરિત્રમાં તેમના પિતાજી દ્વારા આવી છે – એ વાતો ખૂબ ઉંડાણપૂર્વક અને વિગતે આલેખાઈ છે.